RÅDETS AFGØRELSE (EU) 2019/1911

af 8. november 2019

om den holdning, der skal indtages på Den Europæiske Unions vegne i de relevante udvalg under De Forenede Nationers Økonomiske Kommission for Europa, til forslagene til ændringer af FN-regulativ nr. 0, 16, 17, 21, 29, 43, 44, 48, 53, 55, 58, 67, 74, 80, 83, 85, 86, 98, 107, 112, 113, 115, 116, 123, 129, 135, 148, 149 og 150, til forslagene til ændringer af den globale tekniske forskrift nr. 2, til forslagene til ændringer af den fælles resolution M.R.1, til forslagene til ændringer af de konsoliderede resolutioner R:E.3 og R.E.5 og til forslagene til tilladelser til at udarbejde en ændring af den globale tekniske forskrift nr. 6 og til at udarbejde en ny global teknisk forskrift om bestemmelse af elektriske køretøjers effekt

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 114 sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Ved Rådets afgørelse 97/836/EF (1) tiltrådte Unionen overenskomsten under De Forenede Nationers Økonomiske Kommission for Europa (FN/ECE) om indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af sådanne forskrifter (»overenskomsten af 1958 som revideret«). Overenskomsten af 1958 som revideret trådte i kraft den 24. marts 1998.

(2) Ved Rådets afgørelse 2000/125/EF (2) tiltrådte Unionen aftalen om etablering af globale tekniske forskrifter for hjulkøretøjer samt udstyr og dele, der kan monteres og/eller anvendes på hjulkøretøjer (»parallelaftalen«). Parallelaftalen trådte i kraft den 15. februar 2000.

(3) I henhold til artikel 1 i overenskomsten af 1958 som revideret og artikel 6 i parallelaftalen kan FN/ECE's Verdensforum for Harmonisering af Køretøjsforskrifter (»WP.29«), alt efter hvad der er relevant, vedtage forslagene til ændringer af FN-regulativ nr. 0, 16, 17, 21, 29, 43, 44, 48, 53, 55, 58, 67, 74, 80, 83, 85, 86, 98, 107, 112, 113, 115, 116, 123, 129, 135, 148, 149 og 150, forslaget til ændringer af den globale tekniske forskrift nr. 2, forslaget til ændringer af den fælles resolution M.R.1, forslagene til ændringer af de konsoliderede resolutioner R.E.3 og R.E.5 og forslagene til tilladelser til at udarbejde en ændring af den globale tekniske forskrift nr. 6 og til at udarbejde en ny global teknisk forskrift om bestemmelse af elektriske køretøjers effekt.

(4) På det 179. møde i Verdensforummet, der finder sted fra den 12. til den 14. november 2019, skal WP.29 vedtage ovennævnte retsakter om de administrative bestemmelser og ensartede tekniske forskrifter for godkendelse af De Forenede Nationers harmoniserede tekniske regulativer og globale tekniske forskrifter for hjulkøretøjer samt udstyr og dele, der kan monteres og/eller anvendes på hjulkøretøjer.

(5) Det er hensigtsmæssigt at fastlægge den holdning, som på Unionens vegne skal indtages i WP.29, til vedtagelsen af forslag til FN-regulativer, da FN-regulativerne vil være bindende for Unionen og vil kunne få afgørende indflydelse på indholdet af EU-retten inden for typegodkendelse af køretøjer.

(6) Ved Europa-Parlamentets og Rådets direktiv 2007/46/EF (3) blev medlemsstaternes godkendelsessystemer udskiftet med en EU-godkendelsesprocedure, og der blev fastlagt en harmoniseret ramme med administrative bestemmelser og generelle tekniske krav for alle nye køretøjer, systemer, komponenter og separate tekniske enheder. Ved nævnte direktiv blev regulativer vedtaget i medfør af overenskomsten af 1958 som revideret (»FN-regulativer«) indarbejdet i EU-typegodkendelsessystemet, enten som krav ved typegodkendelse eller som alternativer til EU-lovgivningen. Siden vedtagelsen af direktiv 2007/46/EF er FN-regulativer i stigende grad blevet indarbejdet i EU-lovgivningen.

(7) Under hensyntagen til den opnåede erfaring og den tekniske udvikling er det nødvendigt at ændre eller supplere kravene til visse dele og karakteristika, der er omfattet af FN-regulativ nr. 0, 16, 21, 29, 43, 44, 48, 53, 55, 58, 67, 74, 80, 83, 85, 86, 98, 107, 112, 113, 115, 116, 123, 129, 135, 148, 149 og 150. Desuden er det nødvendigt at ændre visse bestemmelser i den globale tekniske forskrift nr. 2 og at korrigere visse bestemmelser i FN-regulativ nr. 17. Endelig er det nødvendigt at vedtage ændringerne af den fælles resolution M.R.1 og ændringerne af de konsoliderede resolutioner R.E.3 og R.E.5.

(8) WP.29-arbejdsdokumentet ECE/TRANS/WP.29/2019/93 omhandler et forslag til ændringsserie 01 til FN-regulativ nr. 35 (betjeningspedaler). I betragtning af, at Unionen ikke anvender de ensartede bestemmelser i FN-regulativ 35, er det ikke nødvendigt at fastlægge Unionens holdning til forslag ECE/TRANS/WP.29/2019/93.

(9) WP.29-arbejdsdokumentet ECE/TRANS/WP.29/2019/114 omhandler et forslag til supplement 2 til ændringsserie 03 til FN-regulativ nr. 79 (styreapparat) som oprindeligt forelagt af formanden for det relevante særlige hjælpeorgan under WP.29. Efter visse kontraherende parters betænkeligheder indvilligede formanden ved det seneste møde i det relevante særlige hjælpeorgan i at forelægge et revideret dokument til WP.29. Da dokumentet i øjeblikket ikke er tilgængeligt på WP.29-sekretariatets portal og eventuelt kræver yderligere drøftelser mellem eksperterne, bør det hjemvises til det særlige hjælpeorgan.

(10) Der er ikke henvist korrekt til tilladelsen til at udarbejde ændring 4 af den globale tekniske forskrift nr. 2 på WP.29-sekretariatets portal, og ECE/TRANS/WP.29/AC.3./36 bør rettes til ECE/TRANS/WP.29/AC.3./36/Rev.1.

(11) WP.29-arbejdsdokumentet ECE/TRANS/WP.29/2019/118 omhandler et forslag til ændring af bilag IV til den konsoliderede resolution om køretøjers konstruktion (R.E.3) Nævnte forslag skal behandles sammen med et uformelt dokument WP.29-179-06, der præciserer referencen til ISO-standard til udførelse af brændstofkvalitetsmålinger for visse parametre.

VEDTAGET DENNE AFGØRELSE:

Artikel 1 Den holdning, der skal indtages på Unionens vegne i WP.29 på dets 179. møde, som finder sted mellem den 12. og den 14. november 2019, er at stemme for de forslag, der er opført i bilaget til denne afgørelse.

Artikel 2 Den holdning, der skal indtages på Unionens vegne i WP.29 på dets 179. møde, som finder sted fra mellem den 12. og den 14. november 2019, er at stemme imod forslaget til supplement 2 til ændringsserie 03 til FN-regulativ nr. 79 (styreapparat, arbejdsdokument ECE/TRANS/WP.29/2019/114).

Artikel 3 Denne afgørelse træder i kraft på dagen for vedtagelsen.

Udfærdiget i Bruxelles, den 8. november 2019. På Rådets vegne Formand M. LINTILÄ

(1) Rådets afgørelse 97/836/EF af 27. november 1997 om Det Europæiske Fællesskabs tiltrædelse af overenskomsten under FN's Økonomiske Kommission for Europa om indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af sådanne forskrifter (»Overenskomst af 1958 som revideret«) (EFT L 346 af 17.12.1997, s. 78).

(2) Rådets afgørelse 2000/125/EF af 31. januar 2000 om indgåelse på Det Europæiske Fællesskabs vegne af aftalen om etablering af globale tekniske forskrifter for hjulkøretøjer samt udstyr og dele, der kan monteres og/eller anvendes på hjulkøretøjer (»parallelaftalen«) (EFT L 35 af 10.2.2000, s. 12).

(3) Europa-Parlamentets og Rådets direktiv 2007/46/EF af 5. september 2007 om fastlæggelse af en ramme for godkendelse af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer (rammedirektiv) (EUT L 263 af 9.10.2007, s. 1).